Bekendtgørelse for Grønland om MitID til privatpersoner
I medfør af § 4, stk. 2, § 5, stk. 1-2 og § 15, stk. 3, i anordning nr. 2090 af 23. november 2021 om ikrafttræden for Grønland af lov om MitID og NemLog-in, som ændret ved anordning nr. 1578 af 9. december 2025, fastsættes:

Forvaltning af MitID til privatpersoner
[bookmark: _Hlk209684533]§ 1. Bekendtgørelsen fastsætter regler om forvaltningen af MitID til privatpersoner, herunder regler om udstedelse, suspension, genåbning og spærring af MitID til privatpersoner, samt klageadgang over afgørelser truffet efter disse regler.
Stk. 2. Digitaliseringsstyrelsen i Danmark udpeger registreringsenheder og supportorganisationer, der varetager de forvaltningsopgaver, der følger af §§ 2-8. Digitaliseringsstyrelsen i Danmark kan selv varetage opgaver som supportorganisation, jf. 1. pkt. De af Digitaliseringsstyrelsen i Danmarks udpegede registreringsenheder og supportorganisationer, samt de kommunalbestyrelser, der varetager opgaven som registreringsenheder eller supportorganisationer, jf. § 5, stk. 1-2, i anordning for Grønland af lov om MitID og NemLog-in, vil fremgå af www.mitid.dk.

Udstedelse af MitID til privatpersoner
§ 2. En privatperson, der er fyldt 13 år, kan anmode om udstedelse af MitID ved fysisk fremmøde hos en registreringsenhed, der tilbyder dette, eller ved digital selvbetjening. 
Stk. 2. Uanset om udstedelse af MitID sker ved fysisk fremmøde hos en registreringsenhed eller ved digital selvbetjening, skal privatpersonen gennemføre en procedure, jf. stk. 3-4, der overholder den til enhver tid gældende National Standard for Identiteters Sikringsniveauer (NSIS). 
Stk. 3. Ved fysisk fremmøde hos en registreringsenhed gennemfører en privatperson en procedure, der sikrer identitetsbekræftelse ved kontrol af et identitetsdokument eller en kombination af bestemte typer af dokumenter, samt ved kontrolspørgsmål baseret på oplysninger fra CPR-registret eller anden autoritativ kilde. Et vitterlighedsvidne, der har MitID, kan træde i stedet for kontrolspørgsmål. Kun identitetsdokumenter og dokumenter, der fremgår af www.mitid.dk, kan anvendes til identitetsbekræftelse.
Stk. 4. Ved digital selvbetjening i MitID-appen gennemfører en privatperson en digital procedure, der sikrer identitetsbekræftelse ved ansigtsgenkendelse og kontrol af identitetsdokumenter. Kun identitetsdokumenter, der fremgår af www.mitid.dk, kan anvendes i forbindelse med digital selvbetjening. Hvis udstedelse af MitID, uanset årsag, ikke kan gennemføres ved digital selvbetjening, kan fremgangsmåden for fysisk fremmøde hos en registreringsenhed anvendes, jf. stk. 3.
[bookmark: _Hlk216266878]Stk. 5 Inden udstedelse af MitID skal det sikres, at privatpersonen er bekendt med de vilkår og betingelser, som gælder for brugen af MitID, og at privatpersonen har accepteret disse betingelser. Inden udstedelse af MitID skal det desuden sikres, at privatpersonen er bekendt med de anbefalede sikkerhedsforanstaltninger, som vedrører brugen af MitID.


Stk. 6. Registreringsenheden skal give afslag på udstedelse af MitID, hvis en privatpersons identitet ikke kan bekræftes, eller hvis registreringsenheden vurderer, at en privatperson åbenlyst ikke kan overholde kravene til besiddelse af MitID, jf. § 4.

Tildeling af digital identitet og identifikationsmidler i MitID-løsningen
§ 3. En privatperson, der kan få udstedt MitID, jf. § 2, tildeles en unik digital identitet samt et identifikationsmiddel i MitID-løsningen. MitID tildeles på sikringsniveau lav, betydelig eller høj, jf. NSIS-standarden.
Stk. 2. En privatperson kan som identifikationsmiddel anvende MitID-appen eller et fysisk identifikationsmiddel. Ved et fysisk identifikationsmiddel forstås en MitID-kodeviser, MitID-kodeoplæser og MitID-chip. En privatperson skal tilknytte en personlig adgangskode til sit identifikationsmiddel.
Stk. 3. En privatperson kan til eget brug og efter rimeligt behov vederlagsfrit få fysiske identifikationsmidler af typen MitID-kodeviser og MitID-kodeoplæser. Ønsker en privatperson derudover flere fysiske identifikationsmidler, er prisen for fysiske identifikationsmidler følgende:
En MitID-kodeviser koster 41,71 DKK inkl. moms. 
En MitID-kodeoplæser koster 293,78 DKK inkl. moms. 
En MitID-chip koster 143,60 DKK inkl. moms.
Stk. 4. Et fysisk identifikationsmiddel kan udleveres sammen med en aktiveringskode hos en registreringsenhed, som tilbyder denne service. En privatperson kan desuden bestille fremsendelse af et fysisk identifikationsmiddel, hvorefter det skal aktiveres i den digitale selvbetjeningsløsning, hvilket sker efter samme procedure, som ved identitetsbekræftelse, jf. § 2, stk. 3. En privatperson kan ikke have mere end ét aktivt fysisk identifikationsmiddel af samme type.

Krav til en privatpersons besiddelse af MitID
§ 4.  For at kunne besidde MitID skal privatpersonen være i stand til at træffe passende foranstaltninger til sikring mod svindel, misbrug og kompromittering af eget MitID.  
[bookmark: _Hlk212539099]Stk. 2. En privatperson skal løbende være i stand til at sikre, at dennes MitID alene anvendes af privatpersonen selv.

Suspension af en digital identitet i MitID-løsningen
§ 5.  En suspension af en digital identitet i MitID-løsningen indebærer, at den digitale identitet ikke kan anvendes i suspensionsperioden. 
Stk. 2. En registreringsenhed eller en supportorganisation kan suspendere en digital identitet i MitID-løsningen i følgende tilfælde:
1) Hvis der er risiko for svindel eller misbrug af en privatpersons MitID. 
2) Hvis en privatperson selv anmoder om suspension af sit MitID.
Stk. 3. Afbrydelse af suspensionen og genåbning af den digitale identitet kan ske på en privatpersons eget initiativ efter proceduren i § 2. 

Suspension og spærring af et identifikationsmiddel i MitID-løsningen
§ 6. En suspension af et identifikationsmiddel i MitID-løsningen indebærer, at identifikationsmidlet ikke kan anvendes i suspensionsperioden. Suspensionen af et identifikationsmiddel udløses automatisk, hvis adgangskoden til et fysisk identifikationsmiddel eller pinkoden til MitID-app flere gange er indtastet forkert. 
Stk. 2. Afbrydelsen af suspensionen og genåbningen af et identifikationsmiddel sker automatisk efter suspensionsperiodens udløb. Suspensionsperiodens længde afhænger af antallet af forkerte indtastninger. Afbrydelse af suspensionen og genåbningen af et identifikationsmiddel kan desuden ske efter identitetsbekræftelse hos en registreringsenhed eller en supportorganisation, som tilbyder dette.
Stk. 3. En registreringsenhed eller en supportorganisation kan spærre et identifikationsmiddel i MitID-løsningen i følgende tilfælde:
1) Hvis der er risiko for svindel eller misbrug af en privatpersons MitID. 
2) Hvis en privatperson selv anmoder om suspension af sit MitID.

Spærring af MitID
§ 7. Spærring af MitID indebærer, at MitID ikke længere kan anvendes. 
Stk. 2. En registreringsenhed skal spærre MitID i følgende tilfælde:
Hvis registreringsenheden vurderer, at en privatperson eller et vitterlighedsvidne har afgivet urigtige oplysninger ved udstedelsen af MitID.
Hvis registreringsenheden vurderer, at en privatperson har anvendt en andens legitimationsdokumenter, falske eller forfalskede legitimationsdokumenter ved udstedelse af MitID.
Efter anmodning fra privatpersonen selv. 
Hvis registreringsenheden vurderer, at en privatperson ikke kan overholde kravene til besiddelse af MitID, jf. § 4.
 Stk. 3. Spærring af MitID sker automatisk, når en privatperson registreres som forsvunden eller død i CPR-registret.

Digitaliseringsstyrelsens adgang til suspension og spærring
§ 8. Digitaliseringsstyrelsen i Danmark kan i særlige situationer suspendere eller spærre enkelte eller flere MitID, herunder identifikationsmidler og digitale identiteter i MitID-løsningen i følgende tilfælde:
For at opretholde MitID-løsningens sikkerhed eller integritet, herunder i tilfælde af trusler eller angreb mod løsningen. 
For at sikre, at en privatpersons MitID ikke anvendes til svindel eller misbrug.

Klageadgang
§ 9. Afgørelser, efter denne bekendtgørelse, som er truffet af registreringsenheder og supportorganisationer uden for Digitaliseringsstyrelsen, jf. § 1, stk. 2, kan påklages til Digitaliseringsstyrelsen. 
Stk. 2. Digitaliseringsstyrelsen i Danmark kan pålægge registreringsenheder og supportorganisationer, jf. stk. 1, at udlevere enhver oplysning, der er af betydning for behandlingen af en klagesag.

Ikrafttrædelse
§ 10. Bekendtgørelsen træder i kraft den xx.xx. 2026.
Stk. 2. Bekendtgørelse nr. 921 af 10. juni 2022 om MitID til privatpersoner ophæves.


